Mārupē

07.05.2019 Nr. 1/2-2/135

Uz \_\_\_\_\_\_\_\_\_\_ Nr.\_\_\_\_\_\_\_\_\_\_\_\_

**Vides pārraudzības valsts birojs**

Rūpniecības iela 23, Rīga, LV – 1045,

[vpvb@vpvb.gov.lv](mailto:vpvb@vpvb.gov.lv),

**SIA „Firma L4”**

Jelgavas iela 90, Rīga, LV - 1004,

[firmaL4@L4.lv](mailto:firmaL4@L4.lv)

*Par IVN ziņojumu paredzētajai darbībai “Dīķsaimniecības izveide un ar to saistītā derīgo izrakteņu ieguve zemes īpašumos “Liellauki” un “Strautmaļi”*


Atsaucoties uz izsludināto sabiedrisko apspriešanu par SIA “Firma L4” sagatavoto ietekmes uz vidi novērtējuma ziņojuma paredzētajai darbībai “Dīķsaimniecības izveide un ar to saistītā derīgo izrakteņu ieguve zemes īpašumos “Liellauki” un “Strautmaļi”, Mārupes novada” (turpmāk – Ziņojums), kuras ierosinātājs ir SIA „KVL Baltic”, reģ.Nr. 40103355654, Mārupes novada dome sniedz sekojošus iebildumus un ierosinājumus:

1. Ņemot vērā Ziņojumā (piemēram, 3.4. un 3.6.sadaļas) sniegto informāciju par iespējamo dīķa platību, kas norāda, ka ieguves laukuma platība tiks noteikta tikai derīgo izrakteņu ieguves projektā ievērojot 10m aizsargjoslas gar meliorācijas grāvjiem un valsts ūdensnoteku, un servitūta ceļa teritoriju, tiek pieļauts, ka dīķis varētu aizņemt gandrīz visu īpašumu teritoriju. Atbilstoši Mārupes novada teritorijas plānojuma paskaidrojuma rakstā un Novada Ilgtspējīgas attīstības stratēģijā definētajām prioritātēm Lauksaimniecisko teritoriju attīstībai, uz ko sniegta atsauce arī INV Ziņojuma 2.3. nodaļā, “Lauksaimnieciskās ražošanas uzņēmumi ir veidojami videi un ainavai nekaitīgi”. Lai ievērotu minēto vadlīniju, lūdzam IVN Ziņojumā izvirzīt paredzētajai darbībai skaidrus nosacījumus, kas attiecināmi, tai skaitā, uz ainavas kvalitāti:
   1. par paredzamā dīķa konfigurāciju un tā aizņemto platību īpašuma robežās,
   2. ar rekreācijas funkcijām saistīto teritoriju, būvju un labiekārtojuma nodrošināšanai īpašuma teritorijā (t.sk. piebraucamie ceļi, stāvlaukumi, atpūtas vietas, u.c.), ievērojot arī aizsargjoslu nosacījumus un nosacījumus būvju izvietojumam attiecībā pret meliorācijas novadgrāvjiem, dīķa krastiem u.tml.;
   3. nosacījumus teritorijas publiskai pieejamībai;
   4. nosacījumus ainavas veidošanai kopsakarā ar apkārtējām teritorijām (ne tikai īpašuma robežās).
2. Saskaņā ar Mārupes novada teritorijas plānojuma 242.3.punktu, kā arī ievērojot IVN Ziņojuma 3.2.sadaļā norādīto, Dzilnupītei noteiktas virszemes ūdensobjektu aizsargjosla 50 m plata josla katrā krastā. Lūdzam iekļaut skaidrojumu par virszemes ūdensobjektu aizsargjoslas mērķiem un funkcijām, jo nav skaidrs, kāds ir pamatojums atļaut ūdensobjekta izveidošanu aizsargjoslas teritorijā. Vienlaikus lūdzam ņemt vērā, ka dīķis ir būve, uz ko attiecas attiecīgi apbūves noteikumi.
3. 3.8.sadaļā aicinām informāciju par esošo satiksmes infrastruktūru konkretizēt attiecībā uz teritoriju un satiksmes veidu, kas attiecas uz paredzēto darbību. Labot par autoceļu V22, kas nav saistīts ar Jaunmārupes transporta plūsmām.
4. Papildināt IVN ziņojumu ar informāciju par derīgo izrakteņu transportēšanai paredzēto pašvaldības ceļu (C-4, C-2, C-22 un V-21) kravnesību, brauktuves seguma un platuma piemērotību paredzētajai darbībai un citiem tehniskiem rādītājiem, kas raksturotu faktisko paredzētās darbības ietekmi uz transporta infrastruktūru un satiksmi saistītajā teritorijā.
5. IVN Ziņojumā veiktie aprēķini par plānotajām transporta plūsmām, trokšņiem, putekļiem u.c. ietekmēm, tiek balstīti uz vienreizējiem transporta plūsmas mērījumiem – pa 2 stundām uz autoceļiem C-22 un C-4, un 1 stundas mērījums uz autoceļa C-2. Šāda metodika, kad gada vidējā diennakts satiksmes intensitāte tiek noteikta pēc vienreizēja mērījuma, nav uzskatāma par atbilstošu IVN vērtētās paredzamās darbības vides ietekmju novērtējumam. Tai skaitā vēršam uzmanību uz to, ka mērījumi veikti rīta un vakara stundās, kad transporta plūsma būtiski atšķiras no diennakts vidējiem rādītājiem (procentuāli). Šādi dati rada maldīgu priekštatu par faktiskajiem izvešanas ietekmju apjomiem. Lūdzam ziņojumā ietvert analīzi, kas balstīta uz papildus mērījumu rezultātiem.
6. Atzīstami novērtējams piedāvātais risinājums par transporta plūsmu diversificēšanu, taču, ņemot vērā, ka uz šādu risinājumu tiek balstīti visi secinājumi par paredzamajām ietekmēm, līdz ar to jāsaprot, ka pie citādas transporta plūsmas konkrētā IVN Ziņojuma aprēķini nav derīgi, ir nepieciešams skaidri norādīt, kā iespējams nodrošināta šāda risinājuma piemērošanu. Respektīvi lūdzam Ziņojumā skaidri norādīt, ar kādiem satiksmes regulēšanas instrumentiem (zīmēm u.c.) iespējams paredzēts kravas transporta vienvirziena kustību derīgo izrakteņu pārvadāšanai, neietekmējot pārējo kravas satiksmi saistītajā teritorijā.
7. 5.2.sadaļā precizēt informāciju par Loka ceļa sarkanajām līnijām (norādīts, ka 19m no ceļa ass uz abām pusēm). Faktiski, atbilstoši šobrīd spēkā esošajam teritorijas plānojumam, Loka ceļa sarkano līniju koridora kopējais platums ir aptuveni 19m, pie tam tas netiek noteikts no ceļa ass, bet gan konkrēti tiek iezīmēts teritorijas plānojuma grafiskajā daļā.
8. 5.9.sadaļā precizēt informāciju par autoceļu V-21 (Loka ceļš) – norādām, ka tas ir pašvaldības autoceļš.
9. Norādām, ka 5.11.sadaļā sniegtā informācija, ka paredzamajai darbībai nav prognozējama ietekmes uz lauksaimniecisko zemju hidroloģisko režīmu, neatbilsts 2.3.sadaļā norādītajai informācijai par atbilstību Attīstības programmas rīcības virziena (RV2.1) Vides kvalitāte, vienam no plānotajiem pasākumiem – gruntsūdens līmeņa pazemināšana. Pie tam, Ziņojuma dažādās sadaļās norādīti dažādi līmeņa pazeminājumi (0,2m , 0,1m).
10. Lūdzam ziņojumā vērst uzmanību, ka līguma par sadarbību ceļu uzturēšanā (starp esošajiem derīgo izrakteņu izstrādātājiem) termiņš ir 30.06.2019., attiecīgi Ziņojuma turpmākajās redakcijās vai biroja Atzinumā, jāpārliecinās, vai līgums ir pagarināts, attiecīgi vai nav mainījušies tā nosacījumi. Uzskatām, ka līgums, kas noslēgts uz termiņu, kas neparedz sadarbību visā izrakteņu ieguves periodā, nav izmantojams prognozēm un argumentiem par ceļu kvalitāti, uz ko varētu balstīt lēmumu par paredzētās darbības ietekmēm.
11. 19.pielikumā atbildē uz 8.iesniegumu, aicinām norādīt konkrētu ziņojuma sadaļu, kur sniegta no Lielrīgas RVP saņemtā informācija par iespējamiem pārkāpumiem, kā arī atbildē īsi norādīt, vai pārkāpumi ir tikuši konstatēti.

Priekšsēdētājs Mārtiņš Bojārs

|  |
| --- |
| Dace Žīgure, 67149862, dace.zigure@marupe.lv |

**DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

****